Bya Ssennabulya Baagalayina,Paddy Bukenya ne John Bosco Sseruwu
POLIISI ekutte omuvubuka Leonard Mukabwomwe agambibwa nti yandiba mu kkobaane n’abatemu abazze batta abantu ne babaziika mu Lwera ku luguudo oluva e Kampala okudda e Masaka.
Abatuuze bagamba nti Mukabwomwe yandiba ng’alina akakwate ne Said Ishemererirwe ne Abdukarim Byaruhanga abatuuze be baasooka okulumiriza obutemu ne babatta.
Mu ngeri y’emu poliisi eraze ebyawongo okuli obunyonyi obufu, amavuvvuumira ebikaziddwa n’obuliba bw’ebisolo ng’enswaswa ebyasangiddwa mu nsawo y’abavubuka abattirwa ku mwalo nga baasangiddwa n’ebizibiti by’abagenzi.
Omumyuka wa RDC e Mpigi ng’ali wamu ne Poliisi okuva mu Mpigi, Kalungu ne Masaka Olwakusatu baalumaze bayiikuula olutobazzi lwa Lwera mu kaweefube w’okulaba oba bazuula emirambo emirala egyaluziikibwamu.
Wabula kaweefube yagudde butaka, tulakita gye baataddemu amafuta enfunda eziwera agaaguliddwa poliisi n’omumyuka wa RDC, Miriam Nakityo Kateregga bw’etaasobodde kubaako mulambo gw’ezuula.
Wadde gwabadde gutyo, abatuuze baasigaddemu akakunkuna nga bagamba nti si bamativu n’ekyakoleddwa kubanga tulakita yayiikudde buyiikuuzi ttakang’eyanguyiriza ng’oboolyawo n’emirambo yayongedde kugiziika.
Abatuuze baagambye nti omwaka mulamba n’ekitundu abavubuka Ishemererirwe ne Byaruhanga gye baamala nga balimira mu kifo ekyo bwe baba nga baatandikirawo okutta abantu nga bwe babaziika, awaayiikuddwa watono.
Omwogezi wa Poliisi mu Katonga Region, SP Phillipo Mukasa ne DPC wa Kalungu, SP Martine Okoyo baategeezezza nti Mukabwomwe yakukunuddwa mu lusaalu oluliraanye Lwera kinnyanampindi n’awazze waziikulwa emirambo.
Abatuuze abaalabye omuvubuka ono be baatemezza ku poliisi y’e Lukaya n’emukwata ng’alina enkwagulo ku mubiri n’ekiwundu ku kugulu ekyabalowoozesezza nti yandiba oyo eyabaddukako lwe bazuula omulambo gwa Sheikh Mubiru.
Omukwate awozezza Mukabwomwe bakira eyeewozaako mu Lunyarwanda lwokka yategeezezza nti mu Uganda amazeemu ennaku ttaano zokka era ng’azze atambuza bigere okuva e Rwanda ng’era mu Lwera yabadde anoonyaayo mirimu.
Akulira bambega ba Poliisi e Kalungu Willy Kalimbano yagasseeko nti yasobodde okwogeraganya n’omuvubuka ono mu lulimi lwe kyokka n’akweka amazima wabula bwe baamulaze akafaananyi k’abavubuka abattibwa n’aseka busesi.
Mukabwomwe
Wabula omumyuka wa RDC Nakityo Kateregga yategeezezza nti bwe baayongedde okukunya Mukabwomwe, yabategeezezza nga bw’ali omulimi w’emboga ne basalawo bamwongereyo e Kampala gy’aba abuulirizibwako okumuggyamu ekituufu.
“Kizibu kya kuba ng’omuvubuka ono mu nnaku ttaano yatambuzza ebigere n’ava e Rwanda n’atuuka kuno ate n’atuukira mu Lwera era awaziikuddwa emirambo!
Tulowooza nti olw’ekyatuuka ku banne amakubo gaamubula,” Poliisi bw’ennyonnyola.
Mu nsawo y’abavubuka abattibwa mw’asangiddwaamu jaketi, engatto n’entalabuusi ebya Sheikh Ishaaka Mubiru ebyakakasiddwa nti bye yalimu kw’olwo lwe yasembayo okulabibwa nga tannattibwa.
Ku ky’okwongera okuyiikuula olutobazzi, Poliisi yategeezezza nti mu kiseera kino omulimu yagukomezza awo okuggyako ng’abatuuze balina we bagisongedde kubanga amafuta agaakozeseddwa gaabadde mangi ne watabaawo kifunibwa.
“Kwo okunoonyereza ku ttemu lino tukyagenda nakwo mu maaso,” `Nakityo Kateregga bwe yakkaatirizza.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn nya_Latn lug_Latn lug_Latn lug_Latn lug_Latn lug_Latn lug_Latn